《寿辛太尉》
宋代·李商叟

昭代群龙用，名家奕世昌。
储精生辅佐，挺秀诞忠良。
郁郁充闾瑞，荧荧照室祥。
莲花雄址峻，竹箭庆源长。
硕德宜廊庙，英材命栋梁。
公清凌灏气，严肃厉秋霜。
宝运符千载，威名赡八荒。
量陂吞玉海，言派泻银潢。
功业彝章显，谋猷棣萼芳。
检身金井洁，落节翠螭骧。
列郡依仁牧，千英服智囊。
精忠禆主圣，膏泽致时康。
邓禹重兴汉，汾阳再造唐。
公心平国是，勠力振朝纲。
斧钺安南服，威棱振北疆。
温恭谦节著，仁惠德风扬。
鸑鷟金昆盛，貔貅虎旅强。
望风辞印绶，当路悚豺狼。
电扫除妖孽，雷驱息叛亡。
一心仁以厚，五福寿而臧。
论议留青简，勋庸纪太常。
鸿恩非易报，盛德固难忘。
便合持枢极，那容着海乡。
庄椿祈不老，辽鹤竚来翔。
愿向中书府，年年荐寿觞。

作者简介：宋抚州临川人。学诗于曾几。官至知州。有《半村诗遗》。